CELEX: 62012CN0553
Language: sl
Date: 2012-11-30 00:00:00
Title: Zadeva C-553/12 P: Pritožba, ki jo je Evropska komisija vložila 30. novembra 2012 zoper sodbo Splošnega sodišča (šesti senat) z dne 20. septembra 2012 v zadevi DEI proti Komisiji, T-169/08

2.2.2013   
            
            
               SL
            
            
               Uradni list Evropske unije
            
            
               C 32/10
            
         Pritožba, ki jo je Evropska komisija vložila 30. novembra 2012 zoper sodbo Splošnega sodišča (šesti senat) z dne 20. septembra 2012 v zadevi DEI proti Komisiji, T-169/08
   (Zadeva C-553/12 P)
   2013/C 32/14
   Jezik postopka: grščina
   
      Stranke
   
   
      Pritožnica: Evropska komisija (zastopniki: Th. Christoforou in A. Antoniadis, agenta, A. Oikonomou, odvetnik)
   
      Druge stranke v postopku: Dimosia Epicheirisi Ilektrismou (DEI), Helenska republika, Energeiaki Thessalonikis AE, Elliniki Energeia kai Anaptyxi AE (HE & DSA)
   
      Predlog
   
   
               —
            
            
               Sodba Splošnega sodišča z dne 20. septembra 2012 v zadevi T-169/08 naj se v celoti razveljavi.
            
         
               —
            
            
               O sporu naj se izda končna sodba, če se ugotovi, da stanje postopka to dovoljuje.
            
         
               —
            
            
               DEI naj se naloži plačilo svojih stroškov in stroškov Komisije na obeh stopnjah postopka.
            
         
      Pritožbeni razlogi in bistvene trditve
   
   
               —
            
            
               Komisija v okviru prvega pritožbenega razloga trdi, da je bilo v izpodbijani sodbi Splošnega sodišča napačno uporabljeno pravo glede razlage in uporabe člena 86(1) ES v povezavi s členom 82 ES, kot ju razlaga Sodišče Evropske unije. Poleg tega je Splošno sodišče napačno uporabilo navedena člena za dejansko stanje v obravnavani zadevi, kar pomeni tudi napačno opredelitev in razlago dokazov ter napačno razlago podlage za izpodbijano odločbo Komisije. Ugotovitve Splošnega sodišča temeljijo tudi na nepravilni, nepopolni in nezadostni obrazložitvi, izkrivljajo in napačno razlagajo dokaze in izkrivljajo podlago izpodbijane odločbe Komisije, ker je bilo v tej odločbi dokazano, da so zadevni državni ukrepi, ki jih je sprejela Helenska republika, vplivali na strukturo trga in so povzročili neenake možnosti na trgu lignita, s čimer so tako DEI, javnemu podjetju, omogočili, da svoj prevladujoč položaj na primarnega trgu dobave lignita razširi na sekundarni trg dobave električne energije v Grčiji, in tako preprečili vstop novih konkurentov na trg.
            
         
               —
            
            
               Po mnenju Komisije je izpodbijana sodba napačna tudi zato, ker je v celoti spregledano dejstvo, da je v izpodbijani odločbi Komisije dokazano, da je prednosten dostop DEI do lignita, ki je mogoč zaradi zadevnih državnih ukrepov tudi po liberalizaciji trga električne energije v Grčiji in po uvedbi veleprodajnega trga dobave električne energije maja 2005, posledično vplival na strukturo trga zaradi neenakih možnosti, s čimer je bil ustvarjen položaj, v katerem je lahko DEI že z uresničevanjem svojih skoraj monopolističnih pravic izkoriščanja lignita svoj prevladujoč položaj na primarnem trgu razširila na sekundarni trg. Tako je DEI zlorabila položaj na navedenem sekundarnem trgu, s tem da je omejevala ali izključevala vstop novih konkurentov (glej v zvezi s tem sodbe Sodišča v zadevah Raso, GB-Inno-BM, Connect Austria, Dusseldorp, CBEM in MOTOE). Razširitev in ohranitev prevladujočega položaja DEI iz primarnega trga na sekundarni trg in nesporna konkurenčna prednost DEI v sektorju proizvodnje električne energije zaradi nizkih stroškov lignita so DEI omogočile, da zagotavlja električno energijo v povezana omrežja v Grčiji po nižji ceni, v velikih količinah in v daljšem obdobju, kar pomeni zlorabo položaja (čeprav sodna praksa Sodišča ne zahteva dokaza za tako zlorabo ob upoštevanju posebnih dejstev obravnavane zadeve).
            
         
               —
            
            
               Z izpodbijano odločbo Komisije je bilo tudi ugotovljeno, da so konkurenti DEI potrebovali več različnih virov, vključno z dostopom do zadostnih količin lignita, ki omogočajo vstop, trajnostni obstoj in učinkovito udeležbo v konkurenci na celotnem trgu električne energije. To bi morala vedeti Helenska republika, ki morebitnim konkurentom DEI ni izdala dovoljenj za izkoriščanje nahajališč lignita, in sama DEI, ko je uresničevala svoje skoraj monopolistične pravice, s čimer je zlorabila svoj prevladujoči položaj na primarnem trgu lignita za razširitev in ohranitev svojega prevladujočega položaja na veleprodajnem trgu dobave električne energije, tako da je novim morebitnim konkurentom preprečila ali onemogočila vstop na zadevni sekundarni trg.